Mangsa bot karam baru seminggu bertunang
Kuching: Salah seorang peserta lumba perahu yang hilang di Sungai Sarawak petang semalam, Muhammad Khairul Hisyam Kasturi, 23, baharu saja melangsungkan pertunangan, Ahad lalu.Bapa saudaranya, Mohd Ridzuan Aban berkata, Muhammad Khairul dari Kampung Rebak, Asajaya melangsungkan pertunangan dengan teman sekolahnya yang hanya dikenali sebagai Wawa.Menurutnya, keluarga kedua-dua pihak memutuskan untuk mengikat tali pertunangan kerana mereka sudah lama berkawan."Keluarga bersetuju agar mereka bertunang dulu tetapi belum menetapkan bila akan diijab kabul kerana pada hujung November ini ada seorang lagi anak saudara saya akan melangsungkan perkahwinan."Memang kami semua terkejut dan sedih apabila menerima berita kehilangan Muhammad Khairul malah tunangnya pengsan sebaik mengetahuinya petang semalam," katanya.Mohd Ridzuan mengakui Muhammad Khairul tidak pandai berenang malah dari kecil tidak biasa bermain di sungai atau laut walaupun mereka tinggal berdekatan laut."Sebab itu saya masih hairan, mengapa dia menyertai lumba perahu sedangkan dia bukan saja tidak pandai berenang malah tidak pandai berkayuh juga."Saya memang amat mengenali anak saudara saya itu yang bukannya suka bermain di air dan apabila mendapat berita dia hilang ketika berlatih lumba perahu, saya tertanya-tanya, betulkah dia berkayuh."Kalau saya tahu dia akan menyertai lumba perahu itu, memang saya akan melarangnya kerana saya memang tahu dia tidak pandai berenang," katanya.Mohd Ridzuan berkata, difahamkan Muhammad Khairul yang juga kakitangan Unit Keselamatan dan Penguatkuasaan Sarawak (UPKS) baru tiga hari menyertai latihan sebagai persediaan untuk menyertai Regata Sarawak awal bulan depan.Menurutnya, dia reda dengan apa yang berlaku dan berharap semua mangsa akan ditemui dalam apa jua keadaan."Tetapi pada masa yang sama, kami mengharapkan ada keajaiban walaupun harapannya amat tipis," katanya.Selain Muhammad Khairul, empat lagi rakannya yang masih hilang ialah Mohamad Ikhmal Sama'ail, Majurie Maharuf, Mohd Afiq Isyamudin Asaari dan Mohamad Khairul Bidin yang semuanya berusia lingkungan 22 hingga 35 tahun.Dalam kejadian jam 3.40 petang semalam, seramai 11 lagi peserta yang menaiki perahu sama berjaya menyelamatkan diri.